Rámcové opatrenia programu znižovania znečistenia sa konkretizujú nasledovne:

Administratívne opatrenia

V pôsobnosti Ministerstva životného prostredia SR

•	Vypracovať návrh novely zákona č. 442/2002 Z.z. o verejných vodovodoch a verejných kanalizáciách a o zmene a doplnení zákona č. 276/2001 Z.z. o regulácii v sieťových odvetviach.
Termín: účinnosť l. februára 2005

•	Aktualizovať Program znižovania znečistenia v nadväznosti na implementáciu Rámcovej smernice EÚ o vodách 2000/60/ES pre individuálne nebezpečné látky v rámci riešenia Twinning projektu SR 02/IB/EN-01.
Termín: 1. máj 2005

•	Vypracovať návrh všeobecne záväzného právneho predpisu, ktorý bude upravovať podrobnosti o technických požiadavkách na návrh, projektovú dokumentáciu a výstavbu verejných vodovodov a verejných kanalizácií.
Termín: účinnosť 1. decembra 2004

•	Vypracovať návrh vykonávacieho predpisu, ktorý ustanoví podrobnosti o určovaní stavu povrchových a podzemných vôd a ich monitorovaní a podrobnosti o vodnom plánovaní v oblastiach povodí.
Termín: účinnosť 1. januára 2005

V pôsobnosti Ministerstva pôdohospodárstva SR

•	Novelizovať Výnos č. 3322/3/2001-100, ktorým sa upravia podmienky pre proces registrácie prípravkov na ochranu rastlín, vrátane hodnotenia účinkov na vodné organizmy a kvalitu vôd.
Termín: účinnosť 1. augusta 2004 

•	Vypracovať návrh vyhlášky, ktorá bude obsahovať Program poľnohospodárskych činností vo vymedzených zraniteľných oblastiach.
Termín: účinnosť 1. júla 2004 

•	Vypracovať návrhy na určenie vodných útvarov alebo ich častí vhodných na závlahy.
Termín: január 2005

Technické opatrenia

V pôsobnosti Ministerstva životného prostredia SR

•	Podporovať uvádzanie programov environmentálneho manažmentu v priemyselných podnikoch (EMAS).
Termín: priebežne
•	Vypracovať podrobný implementačný plán pre zneškodnenie perzistentných organických látok (POPs) v Slovenskej republike.
Termín: december 2007

•	Vypracovať plán rozvoja verejných vodovodov a verejných kanalizácií pre územie Slovenskej republiky.
Termín: november 2004 

V pôsobnosti krajských úradov životného prostredia a obvodných úradov životného prostredia

•	Vypracovať plán rozvoja verejných vodovodov a verejných kanalizácií pre jednotlivé kraje.
Termín: december 2006

•	Pri rozhodovaní vo veci prehodnotenia jednotlivých prípadov doterajšieho vypúšťania odpadových vôd a osobitných vôd do povrchových vôd a do podzemných vôd a pri ich uvádzaní do súladu s vodným zákonom vychádzať z Programu znižovania znečistenia vôd škodlivými látkami a obzvlášť škodlivými látkami.
Termín: priebežne

•	Pri povoľovaní nových prípadov vypúšťania odpadových vôd a osobitných vôd do povrchových vôd a do podzemných vôd určovať prípustné hodnoty ich znečistenia postupom podľa časti 6 Programu znižovania znečistenia vôd škodlivými látkami a obzvlášť škodlivými látkami a zo zoznamu nebezpečných látok relevantných pre Slovenskú republiku.
Termín: priebežne

•	Pri ukladaní opatrení potrebných na dosiahnutie súladu zaobchádzania s nebezpečnými látkami s vodným zákonom vychádzať z Programu znižovania znečistenia vôd škodlivými látkami a obzvlášť škodlivými látkami.
Termín: priebežne

•	Opatrenia uložené používateľom nebezpečných látok pravidelne zasielať poverenej osobe (SHMÚ Bratislava) za účelom doplnenia a aktualizácie Programu znižovania znečistenia vôd škodlivými látkami a obzvlášť škodlivými látkami.
Termín: priebežne

V pôsobnosti Slovenskej inšpekcie životného prostredia

•	Pri vydávaní integrovaných povolení podľa zákona č. 245/2003 Z.z. o integrovanej prevencii a kontrole znečisťovania životného prostredia aplikovať pri určovaní limitných hodnôt znečistenia odpadových vôd nariadenie vlády SR č. 491/2002 Z.z., ktorým sa určujú kvalitatívne ciele povrchových vôd a limitné hodnoty ukazovateľov znečistenia odpadových vôd a osobitných vôd a dodržať prechodné obdobia určené v rámci prístupových konaní s EÚ pre oblasť vôd.
Termín: priebežne

V pôsobnosti Ministerstva pôdohospodárstva SR

•	Realizovať proces osvedčovania kontrolných staníc pre výkon pravidelných kontrol mechanizačných prostriedkov na ochranu rastlín.
Termín: priebežne

Ekonomické opatrenia

V pôsobnosti Ministerstva životného prostredia SR

•	Vypracovať nariadenie vlády SR, ktorým sa ustanovia výšky platieb a poplatkov a podrobnosti súvisiace so spoplatnením užívania vôd.
Termín: 1. január 2005

•	Finančné prostriedky, získané z poplatkov za vypúšťanie odpadových vôd, prednostne využívať v rámci Programu na podporu realizácie environmentálnych opatrení na ochranu vôd a ich racionálne využívanie.
Termín: priebežne